# FFA innspill til LTP høring i Stortinget 5.jan 2023

*16.12.2022*

***Langtidsplanen må bidra til at Norge lykkes med omstillingene og når samfunnsmålene***

FFA mener LTP er et viktig instrument for å sikre langsiktighet i norsk forskningspolitikk og som prioriteringsverktøy for fellesskapets investering i forskning. Det er positivt at prioriteringene fortsatt rettes mot viktige felles samfunnsutfordringer. Forutsigbarheten som LTP bidrar til, er viktig for aktørene skal bidra effektivt til å utvikle ny kunnskap som er nødvendig for at Norge lykkes i det grønne og digitale skiftet. En suksessfaktor for LTP som styringsdokument er at prioriteringer har vært fulgt opp med finansiering. Vurderinger fra OECD og NIFU bekrefter at prioriteringene i LTP har blitt realisert på de områdene hvor det har vært knytta økonomisk forpliktende opptrappinger til og hvor forskningsmidler er fordelt gjennom Forskningsrådets konkurransearenaer.

FFA savner finansiering og operasjonalisering i ny LTP. Uten forpliktende finansiering i form av opptrappingsplaner eller andre styringsverktøy som er tilstrekkelig for å samordne forskningsinnsats på tvers av departementer og sektorer, er det risiko for at LTP blir et dokument med framtidsvyer, men liten reell effekt. FFA mener at det må tydeliggjøres hva en skal oppnå innenfor de prioriterte områdene og at det må avsettes midler for å nå målene.

Regjeringen har flere strategier og prosesser under arbeid i tillegg til LTP, som eksportstrategi, grønt industriløft, virkemiddelgjennomgang og strategi for at næringslivet skal investere 2% av BNP i forskning. FFA mener at disse prosessene og strategiene som angår forskning og innovasjon må ses i sammenheng underbygge målene i LTP.

Samlet kuttes forskningsbudsjettene i sektordepartementene med nesten 0,5 mrd kr fra 2022 til 2023, det første året i LTPs virkeperiode. Investeringen svekkes på prioriterte områder i LTP. Et eksempel er klima- og energiforskning, et prioritert område hvor Norge har sterke forskningsmiljø. IKT-forskning, som er avgjørende for samfunnets digitalisering, reduseres også. Til sammenligning velger EU å øke sine investeringer i forskning med 1,1% i 2023, med innretning grønn og digital omstilling.

*FFA foreslår at*

* *Stortinget ber regjeringen legge fram økonomisk oppfølging av Langtidsplanen i forbindelse med Statsbudsjettet for 2024.*

***Forskning skal tas i bruk***

En effektiv prioritering av fellesskapets forskningsinvesteringer er viktig når budsjettene er stramme. Finansiering av LTP skal gjøres gjennom omprioriteringer innen eksisterende økonomiske rammer, ikke ved friske midler. FFA mener en må prioritere virkemidler som skaper forskningsaktivitet som ellers ikke ville blitt utført (addisjonalitet), ikke virkemidler som erstatter aktørenes egeninvesteringer. En bør også vurdere hvilke virkemidler som skaper forskningssamarbeid i, og i etterkant av det enkelte prosjekt. Det sikrer at forskningen tas i bruk. Samfunnsutfordringer kan best løses gjennom tverrfaglig samarbeid og i samspill med aktører som tar forskningen i bruk.

En vesentlig del av Norges forskningsbudsjett går til det europeiske forskningssamarbeidet. Vi må sikre at forskningsmiljø, bedrifter og offentlige virksomheter får maksimal nytte av samarbeidet. Europeisk forskningspolitikk og norsk oppfølging bør være tydeligere i LTP og må bli tema i systemmeldingen. Retur-EU ordningen sikrer at norske forskningsinstitutter kan delta i europeiske forskningssamarbeid som Norge er med på å finansiere. Én krone bevilget gjennom Retur-EU henter hjem to kroner fra EU og gir norske miljøer tilgang til forskning til en verdi av ti kroner.

FFA mener det er ambisiøst og bra at regjeringen vil legge frem en strategi for at forskning i næringslivet skal utgjøre 2 prosent av BNP innen 2030. For å nå målet, må virkemidler som bygger samarbeid mellom bedrifter og forskningsmiljø styrkes. Det "nye" næringslivet er i stor grad lite forskningsintensivt. Det ligger et stort potensial i å styrke samarbeidet mellom disse bedriftene og forskningsinstituttene for å øke forskningsinvesteringene og innovasjonstakten i næringslivet, samt spre ny teknologi og nye løsninger.

Det er positivt at en vil etablere norske målrettede samfunnsoppdrag, i tillegg europeiske missions. Samfunnsoppdragene krever en koordinert innsats og ekstra bevilgninger fra sektordepartementet.

Hvis forskningsoppgavene skal finansieres gjennom omprioriteringer, må regjeringen også peke på hvordan. Departementene må vurdere i hvilken grad og hvordan deres samlede forskningsbevilgninger bidrar til LTPs overordnede mål og prioriteringer.

Det pekes i LTP på at virksomhetenes grunnbevilgninger skal gis prioriteringer i tråd med LTP. FFA minner om at grunnbevilgningsnivået er svært ulikt mellom sektorene. FFAs medlemsinstitutter har i gjennomsnitt 10% grunnbevilgning gjennom Forskningsrådet, mens universiteter og høyskoler har i gjennomsnitt 70% grunnbevilgning. I tråd med OECDs anbefalinger mener vi at instituttene gjennom grunnbevilgning må gis økonomiske muskler til å bidra enda mer. Det må etableres en opptrappingsplan for grunnbevilgning til de selvstendige forskningsinstituttene til internasjonalt nivå på 25%, som sum av ordinær grunnbevilgning og Retur-EU. Instituttene deltar gjerne i en diskusjon om hvordan en økt grunnbevilgning kan brukes til å styrke prioriterte områder i LTP.

*FFA foreslår at*

* *Virkemidler som styrker samarbeid mellom næringsliv, offentlige virksomheter og forskningsmiljø styrkes.*
* *Retur-EU gis en forutsigbar og tilstrekkelig ramme, så den ikke øker risikoen og begrenser forskningsinstituttenes deltagelse i EUs forskningsprogram.*
* *Hvis det forventes at LTP delvis realiseres gjennom bruk av grunnbevilgninger, må instituttenes grunnbevilgninger trappes opp til internasjonalt nivå på 25%.*

**Gjennomgang av det norske forskningssystemet og Forskningsrådets rolle**

FFA mener at forskningspolitikken må være kunnskapsbasert. Nødvendig innsikt må innhentes i gjennomgangen av det norske forskningssystemet og Forskningsrådets slik at beslutningsgrunnlaget blir best mulig. FFA ser fram til arbeidet med stortingsmelding om forskningssystemet. Vi mener en må se de ulike delene av forskningssystemet inkl Forskningsrådet og departementene i sammenheng, de utgjør en helhet. Utviklingen i, og vekting mellom de ulike forskningsoppgavene og de forskningsutførende sektorene må vurderes i lys av hvilke samfunnsutfordringer Norge og verden står overfor og hvordan vi sammen best kan bidra til løsninger. Forvaltningens ulike håndtering i form av egenutført forskning, direkte bevilgninger og anskaffet forskning bør vurderes. Forskningssystemet er et økosystem. Diversitet i aktørbildet og diversitet i finansieringskategoriene som treffer de ulike aktørene og samspillet mellom dem, blir viktig.

Et sterkt og forutsigbart NFR er nødvendig for å realisere Langtidsplanens målsettinger og tematiske prioriteringer. NFRs åpne konkurransearenaer gjør at norske forskningsmidler bevilges til forskning basert på forskningens kvalitet og relevans og bidrar til at norske miljøer er konkurransedyktige internasjonalt.

Regjeringen legger i LTP til grunn at departementene og forskningsaktørene prioriterer og samarbeider om å realisere målene. FFA mener at det er for svakt, prioritering må styres. Statsbudsjett for 2023 viser at gode intensjoner ikke er nok, de følges ikke av budsjettprioriteringer. Kunnskapsdepartementet har per i dag ikke myndighet til å koordinere forskningsprioritering og -finansiering på tvers av sektordepartementene. FFA mener at en slik myndighet, og vilje til å utøve den, må plasseres i regjeringen og at den kommende systemmeldingen må adressere dagens styringsutfordringer.

*FFA foreslår at:*

* *Systemgjennomgangen adresserer regjeringens styring for å sikre at norsk forskningsfinansiering prioriteres i tråd med Stortingets og Langtidsplanens overordnede mål og tematiske prioriteringer.*
* *Norge trenger er sterkt og forutsigbart Forskningsråd som utvikles til fortsatt å løse sine oppgaver på en effektiv måte som sikrer kvalitet og relevans i norsk forskning.*